SELETUSKIRI

1.ETTEPANEKU TAUST

•Ettepaneku põhjused ja eesmärgid

Praegu vastutab liikmesriikides rannikuvalveülesannete täitmise eest üle 300 tsiviil- ja militaarasutuse, tehes seda arvukates valdkondades, nagu meresõiduohutus ja -turvalisus, otsingu- ja päästetööd, piirikontroll, kalanduskontroll, tollikontroll, üldine õiguskaitse ning keskkonnakaitse. Liikmesriikide ametiasutusi toetab kõnealuste ülesannete täitmisel mitu ELi ametit, eelkõige Euroopa Liidu liikmesriikide välispiiril tehtava operatiivkoostöö juhtimise Euroopa agentuur (Frontex), Euroopa Meresõiduohutuse Amet ja Euroopa Kalanduskontrolli Amet. 2014. aastal viis komisjon lõpule teostatavusuuringu, et analüüsida rannikuvalveülesandeid täitvate riiklike asutuste ja ametite vahelise koostöö ja kooskõlastamise parandamise vajadust. Kõnealuses uuringus tuuakse välja hulk küsimusi tihedamaks koostööks eelkõige seire ja andmete jagamise vallas, millega toetatakse kõiki nimetatud ülesandeid. Rannikuvalveülesandeid täitvate ametiasutuste vahelise koostöö ja kooskõlastamise tõhustamise vajadust on järgnevalt tunnustatud ELi meretranspordialastes õigusaktides, Euroopa Liidu merendusjulgeoleku strateegias koos nõukogu poolt 2014. aastal vastu võetud tegevuskavaga ja komisjoni poolt 2015. aastal vastu võetud Euroopa rände tegevuskavas. Käesoleva seadusandliku ettepaneku eesmärk on tugevdada Euroopa koostööd rannikuvalveülesannete täitmisel, et parandada asjaomaste ELi ametite vahelist koostööd ja kooskõlastamist, et suurendada nende vastavate teenistuste vahelist koostoimet, võimaldades neil osutada rannikuvalveülesandeid täitvatele riiklikele ametiasutustele tõhusamaid ja kulutasuvamaid mitmeotstarbelisi teenuseid. Käesolev seadusandlik ettepanek on osa komisjoni kavandatud meetmetest, mille eesmärk on tugevdada Euroopa välispiiride kaitset, sealhulgas Euroopa koostööd rannikuvalveülesannete vallas, mis hõlmab ka ettepanekut määruse kohta, millega luuakse Euroopa Piiri- ja Rannikuvalve Amet, ja ettepanekut muuta nõukogu määrust (EÜ) nr 768/2005, millega moodustatakse Ühenduse Kalanduskontrolli Agentuur. Käesoleva ettepaneku sisulised muudatused on identsed Euroopa rannikuvalvealase koostöö kohta kavandatavate sätetega, mis on esitatud ettepanekus määruse kohta, millega luuakse Euroopa Piiri- ja Rannikuvalve Amet, ning muudatustega, mida kavandatakse nõukogu määrusesse (EÜ) nr 768/2005.

•Kooskõla poliitikavaldkonnas kehtivate sätetega

Käesolev ettepanek on kooskõlas kuni 2018. aastani kehtiva Euroopa meretranspordipoliitika eesmärkidega ning meresõiduohutuse, meresõiduturvalisuse ning laevade põhjustatud reostuse vältimise ja tõrje kõrge, ühetaolise ja tõhusa taseme tagamiseks loodud Euroopa Meresõiduohutuse Ameti (EMSA) poliitikaeesmärkidega. See on EMSA missiooni, pädevuse ning rannikuvalveülesandeid täitvate merevaldkonna asutuste ja ametitega tehtava koostöö keskmes.

•Kooskõla Euroopa Liidu muude tegevuspõhimõtetega

Käesoleva algatuse eesmärk on parandada Euroopa koostööd rannikuvalveülesannete täitmisel, arendades valdkonnaülest koostööd Euroopa Piiri- ja Rannikuvalve Ameti, EMSA ja Euroopa Kalanduskontrolli Ameti (EFCA) vahel, et suurendada nende ametite vahelist koostoimet, võimaldades neil osutada rannikuvalveülesandeid täitvatele riiklikele ametiasutustele tõhusamaid ja kulutasuvamaid mitmeotstarbelisi teenuseid.

Põhiprobleem on see, et rannikuvalveülesannete, näiteks piirikontrolli, meresõiduohutuse ja -turvalisuse, otsingu- ja päästetööde, kalanduskontrolli, saaste kontrolliga jne tegeleb praegu rohkem kui 300 liikmesriikide asutust, mille tegevus ei ole alati hästi kooskõlastatud isegi riigi tasandil. Edendades rannikuvalveülesandeid täitvate asutuste koostööd ja kooskõlastamist, on käesolev ettepanek täielikus kooskõlas ELi rände-, julgeoleku-, ebaseadusliku, teatamata ja reguleerimata kalapüügi ning transpordi- ja liikuvuspoliitikaga.

EMSA lisaülesanded on täielikus kooskõlas Euroopa Piiri- ja Rannikuvalve Ameti ja EFCA volitustega ning aitavad neil täita ka oma kohustusi ja ülesandeid. EMSA ning Euroopa Piiri- ja Rannikuvalve Ameti vahel ning EMSA ja EFCA vahel on juba sõlmitud kahepoolsed teenustaseme kokkulepped mereteabeteenuste osutamiseks. Alates 2013. aasta aprillist on korraldatud praegu olemasolevate andmete vahetus Euroopa Piiri- ja Rannikuvalve Ametiga ning EMSA voogedastab alaliselt andmeid EUROSURi ning Euroopa Piiri- ja Rannikuvalve Ameti vaatluskeskusesse. Väljakujunenud tavasid kasutatakse andmevoogude täiustamiseks.

Käesolev seadusandlik ettepanek ei mõjuta komisjoni kohustust viia ELi detsentraliseeritud ametite asutamismäärused kooskõlla ameteid käsitleva ühise lähenemisviisiga, kui määrusi vaadatakse läbi poliitilistel põhjustel.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Ettepanek põhineb ELi toimimise lepingu artikli 100 lõikel 2, milles käsitletakse ühise meretranspordipoliitika eesmärkide saavutamiseks vajalike sätete kehtestamist.

•Subsidiaarsus